Keda ohustab digikaamera? Fotograafi, kui see varbale kukub? Kuid kaamera kaal väheneb üha. Ent sellega tehtud fotod võivad ohustada objekte, mida (keda) fotografeeritakse. Näiteks salamisi tehtud fotod poliitikutest, kuulsustest, aga ka autorikaitset rikkuvad päevapildistused. Nüüd on USA Georgia Tehnoloogiainstituudi teadlased leidnud lahenduse, kuidas digikaamera tööd piirata. Selgub, et riistapuu on võimalik teha  jõuetuks, pimestades selle silma. Nimelt kasutavad digikaamerad kujutise sensoreid, mis on nn retroreflektiivsed, ehk siis saadavad valguse tagasi allika suunas, mitte ei hajuta seda. Teadlased ehitasid seadme, mis kasutab valguskiiri ja kaameraid, et skaneerida huvipakkuvat ala, leidmaks sealt retroreflektiivseid punkte. Seejärel saadetakse sellise leitud kaamerasensori suunas valgusvälge, mis takistab kaameral pildistamist.  Meetod ei toimi aga tavaliste vanamoodsate analoogkaamerate puhul ning  üheläätseliste peegeldigikaamerate puhul, mille liikuvad peeglid varjavad sensori, välja arvatud pildistamise hetkel.  Allikas: Scientific American